Marie Bjerre (V), 2023-05-02:
Tak for spørgsmålet, og også tak for at bringe emnet op i debatten.
For som jeg også sagde i min tale, er det her med mangel på it-specialister en meget, meget stor udfordring, og det er noget, jeg er meget opmærksom på.
Det er noget, regeringen er meget opmærksom på.
Lige nu arbejder jeg på digitaliseringsstrategien, og det er min ambition, at det bliver et element i digitaliseringsstrategien at få sat fokus på, hvordan vi kan få uddannet flere it-specialister.
Det handler ikke alene om dimensioneringen af vores uddannelser.
Så handler det også om vores uddannelser, og det handler også om at efteruddanne.
Mange af dem, der allerede arbejder med digitalisering, siger sådan set, at de mangler mere viden.
Så det handler også om efteruddannelse og opkvalificering.
Tak for ordet.
Jeg har glædet mig rigtig meget til den her debat.
Det er første gang, vi har en politisk debat om redegørelsen for Danmarks digitale vækst, så jeg vil også sige tusind tak for at bringe mange gode perspektiver på digitaliseringen af vores samfund frem.
Tak for både at bringe optimismen frem, men også bekymringer, som jeg hører.
Og vi kommer jo bredt omkring i debatten: digital inklusion, digitaliseringens betydning for den grønne omstilling, forbrug på datacentre, mistrivsel hos børn og unge, mangel på it-specialister, cybersikkerhed.
Der er rigtig, rigtig mange emner.
Tusind tak for at bringe de mange emner frem.
Min tilgang er, at vi ikke skal være teknologiforskrækkede.
Er vi det, risikerer vi at gå glip af store potentialer, som digitaliseringen kan bidrage med og allerede har bidraget med.
Digitalisering kan skabe vækst, løse problemer inden for sundhed og også hjælpe den grønne omstilling, men vi må samtidig hele tiden være os bevidste, at det er borgerne og virksomhederne og ikke digitaliseringen, der er i centrum.
Derfor skal digitaliseringen være et middel – et middel til, at vi løser nogle af de udfordringer, som vi står over for i vores samfund, et middel til at forbedre vores hverdag.
Mere digitalisering må aldrig blive et mål i sig selv.
Teknologi skal hjælpe og frigive tid til det, som er vigtigt, men ikke blive styrende for os eller stjæle al vores opmærksomhed.
Der skal vi være skarpe på at skelne og finde den rette balance.
Vi må aldrig løbe så stærkt, at vi glemmer at se os for.
Samtidig kan det blive dyrt, hvis vi taber vigtige skridt i digitaliseringskapløbet.
Vi skal have det bedste ud af digitaliseringen til gavn for borgere og virksomheder.
Redegørelsen for Danmarks digitale vækst giver en status på den erhvervsrettede digitalisering i Danmark i 2023.
Digitalisering har stor betydning for vores virksomheder og rummer store potentialer.
Danmark er en lille åben økonomi, hvor vi ikke bare kan lukke øjnene for udlandet.
Vi er en del af den internationale konkurrence.
Og her spiller digitalisering en vigtig rolle for virksomheders produktivitet, for afsætning uden for landets grænser og for udvikling af nye forretningsmodeller.
Digitalisering kan hjælpe til, at vi har konkurrencedygtige virksomheder i Danmark.
Og når danske virksomheder øger konkurrenceevnen, ja, så står Danmark stærkere.
På den måde kan vi i fremtiden fastholde gode arbejdspladser og sikre samfundets velstand og velfærd.
Digitalisering skal også bidrage til virksomheders grønne omstilling.
Digitale teknologier kan reducere energiforbruget, forlænge maskiners levetid og skabe gennemsigtighed i produktionskæden.
Derfor er digitalisering i vores samfund og i virksomheder så vigtigt for os, især når vi har ambitioner om at være mere grønne og samtidig vil sikre vores velstand.
Redegørelsen viser, hvordan danske virksomheder klarer sig i den digitale omstilling, og hvilke betingelser der er for den digitale vækst.
Danmark er et digitalt foregangsland; vi ligger godt i internationale målinger af landets digitalisering.
Der er fuld fart på andre landes digitale udvikling, og hvis vi skal bevare vores stærke position, kan vi ikke læne os tilbage.
Der er flere områder at tage fat på, hvis vi fortsat skal skabe momentum og lykkes med digitalisering.
Vi skal særlig se på de digitale kompetencer.
60 pct. af danske virksomheder oplever vanskeligheder med at rekruttere it-specialister, og jeg er glad for, at det også har været nævnt flere gange i debatten i dag.
Manglen på folk med it-kompetencer i virksomheder er et stort problem.
Adgang til en digitalt kompetent arbejdskraft er vigtig, for at danske virksomheder kan lykkes med digitalisering.
Det gælder, når det kommer til at løfte virksomheders vækst ved at tage nye teknologier i brug, men det gælder også, når det kommer til at sikre virksomhedernes digitale sikkerhed og virksomhedernes håndtering af data.
Flere it-specialister er derfor vitalt
for, at vores virksomheder kan implementere nye teknologier og agere sikkert og ansvarligt.
Med manglen på it-specialister risikerer vi at bremse den digitale vækst.
Jeg er derfor meget optaget af den dagsorden, og hvordan vi sammen kan sikre, at der kommer flere med de rette it-kompetencer i vores arbejdsstyrke.
Virksomheder, som er langt fremme med digitalisering, kan nemlig opnå konkurrencefordele: fordele inden for marketing, fordi de bedre kan analysere og forstå kundeadfærd, fordele inden for produktion, fordi de kan være mere effektive, fordele ved at skabe nye forretningsmodeller og begå sig på markeder, som bliver mere digitale.